Okresná prokuratúra Nové Zámky 
F. Rákocziho 15, 940 44 Nové Zámky 1 	

Sp. zn. : 1 Pv 596/08/4404	Nové Zámky, 18.8.2014
EEČ : 2-33-111-2014

U Z N E S E N I E

Trestná vec:	obvinený XXXXX  
Prečin:	Falšovanie a pozmeňovanie identifikačných údajov motorového vozidla podľa § 220 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Nové Zámky
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX, 
sa v skúšobnej dobe, určenej uznesením prokurátora Okresnej prokuratúry XXXXX zo dňa 30.4.2009, spisová značka 1 Pv 596/08/4404, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Obvinený XXXXX v mesiaci jún r. 2008 v meste XXXXX z osobného motorového vozidla zn. Lancia Thema LE EČ XXXXX odstránil výrobné číslo karosérie.

Uznesením prokurátora Okresnej prokuratúry XXXXX zo dňa 30.4.2009, spisová značka 1 Pv 596/08/4404, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
60 mesiacov
Odôvodnenie:
	Okresný prokurátor v Nových Zámkoch svojím uznesením sp. zn. 1 Pv 596/08 z 30.04.2009 podľa § 216 odsek 1 Trestného poriadku podmienečne zastavil trestné stíhanie proti obvinenému XXXXX pre prečin falšovania a pozmeňovania identifikačných údajov motorového vozidla podľa § 220 odsek 1 Trestného zákona, ktorého sa dopustil tak, že v mesiaci jún r. 2008 v meste XXXXX z osobného motorového vozidla zn. Lancia Thema LE EČ XXXXX odstránil výrobné číslo karosérie.
	Súčasne týmto svojím uznesením okresný prokurátor v Nových Zámkoch podľa § 216 odsek 2 Trestného poriadku určil obvinenému XXXXX skúšobnú dobu na 5 rokov.
	Toto uznesenie nadobudlo právoplatnosť dňa 12.05.2009.
	Tak v priebehu uvedenej skúšobnej doby, ako aj po jej skončení, som skúmal, či obvinený XXXXX v tejto skúšobnej dobe viedol riadny život, to znamená, či sa dopustil ďalších trestných činov alebo priestupkov. V rámci toho som z Okresného úradu XXXXX, Odboru všeobecnej vnútornej správy vyžiadal výpisy z Ústrednej evidencie priestupkov MV SR a z GP SR odpisy registra trestov.
	Vo výpise z Ústrednej evidencie priestupkov MV SR z 19.06.2014 má obvinený XXXXX niekoľko záznamov v súvislosti s postihom pre priestupky, avšak vždy za tieto priestupky bol postihnutý iba blokovými pokutami. V odpise registra trestov z GP SR má 3 záznamy, naposledy z 30.04.2009 práve v súvislosti s predmetným podmienečným zastavením trestného stíhania.
	Tieto skutočnosti nasvedčujú tomu, že obvinený XXXXX v uvedenej skúšobnej dobe v podstate viedol riadny život. Zrejme sa totiž nedopustil závažnejšieho priestupku a ani žiadneho trestného činu.
	Podľa § 217 odsek 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.
	Podľa § 217 odsek 4 Trestného poriadku právoplatnosťou uznesenia o tom, že sa obvinený osvedčil, nastávajú účinky zastavenia trestného stíhania podľa § 9 odsek 1 písmeno e) Trestného poriadku. Podľa tohto ustanovenia totiž trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak ide o osobu, proti ktorej sa skoršie stíhanie pre ten istý skutok skončilo právoplatným rozsudkom súdu alebo bolo právoplatne zastavené, podmienečne zastavené a obvinený sa osvedčil alebo sa skončilo schválením zmieru a zastavením trestného stíhania, ak rozhodnutie nebolo v predpísanom konaní zrušené.
	Vzhľadom na horeuvedené skutočnosti je potrebné rozhodnúť tak, že obvinený XXXXX sa v uvedenej skúšobnej dobe podmienečného zastavenia trestného stíhania osvedčil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Štefan Vízi
prokurátor